劉簿分賜茶
作者：釋居簡
朝代：宋

paragraphs: 吁嗟草木之擅場，政和御焙登俊良。
雙龍小鳳取巧制，斷璧零圭誇襲藏。
晴窗團玉手自碾，旋熁鐵坏玄兔盞。
瓦瓶只候蚯蚓泣，不復浪驚浮俗眼。
卯金之子我所識，戶外青藜扶太一。
十襲携來訪賞音，清白猶能勝黄白。
君家阿伶兩眼花，以德頌酒不頌茶。
遂令手閲三百片，風味盡在山人家。
潮從委羽山前漲，少得清漣入瓶盎。
瓢瀹天漿睡足時，香縯絲綸九天上。